**Národná rada Slovenskej republiky**

## **VII. volebné obdobie**

Číslo: CRD-1706/2019

**1599a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona o základných požiadavkách na bezpečnosť detského ihriska a o zmene a doplnení niektorých zákonov **(tlač 1599)** v druhom čítaní

Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona o základných požiadavkách na bezpečnosť detského ihriska a o zmene a doplnení niektorých zákonov **(tlač 1599)** (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 1990 z 11. septembra 2019 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre hospodárske záležitosti.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením č. 722 z 8. októbra 2019
* Výbor Národnej rady Slovenskej republiky pre hospodárske záležitosti uznesením č. 395 z 10. októbra 2019.

**IV.**

Z uznesení výborov Národnej rady Slovenskej republiky uvedených pod bodom III tejto správy vyplývajú nasledovné pozmeňujúce a doplňujúce návrhy:

1. Slovo „ročný“ vo všetkých tvaroch sa v čl. I a čl. II nahrádza slovom „pravidelný“ v príslušnom tvare.

Legislatívno-technická úprava v nadväznosti na návrh zmeny periodicity kontrol detských ihrísk z 12 mesiacov na 24 mesiacov.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, § 3 ods. 7 druhá veta znie: „Oznam s upozornením musí byť čitateľný, nezmazateľný, odolný voči vplyvom vonkajšieho prostredia a vyhotovený v štátnom jazyku; tým nie je dotknuté používanie jazykov národnostných menšín podľa osobitného predpisu.6)“.

Poznámka pod čiarou k odkazu 6 znie:

„6) § 4 ods. 6 zákona č. 184/1999 Z. z. o používaní jazykov národnostných menšín v znení zákona č. 204/2011 Z. z.“.

Doterajšie odkazy a poznámky pod čiarou 6 až 27 sa označujú ako odkazy a poznámky pod čiarou 7 až 28.

Upravuje a dopĺňa sa formulácia ustanovenia tak, aby bolo zabezpečené právo príslušníkov národnostných menšín podľa   
§ 4 ods. 6 zákona o používaní jazykov národnostných menšín.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, § 4 ods. 1 písm. d), e), f) a g) sa vypúšťa slovo „ľahko“.

Za účelom posilnenia právnej istoty a predchádzania výkladovým nejasnostiam v aplikačnej praxi sa navrhuje v celom návrhu zákona vypustenie prívlastku „ľahko“ v spojení s požiadavkou na čitateľnosť.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, § 5 odsek 2 znie:

„(2) Označenie podľa odseku 1 musí byť dostatočne viditeľné, čitateľné, nezmazateľné a vyhotovené v štátnom jazyku; tým nie je dotknuté používanie jazykov národnostných menšín podľa osobitného predpisu.6)“.

Zjednocuje sa požiadavka na označenie detského ihriska s požiadavkami na oznamy podľa čl. I § 4 ods. 1 písm. d) až g) návrhu zákona. Označenie detského ihriska má plniť trvalú informačnú funkciu a predstavovať základný zdroj informácií o detskom ihrisku, preto by malo byť vyhotovené a umiestnené tak, aby bolo pre verejnosť dostatočne viditeľné. Súčasne sa dopĺňa formulácia ustanovenia tak, aby bolo zabezpečené právo príslušníkov národnostných menšín podľa § 4 ods. 6 zákona o používaní jazykov národnostných menšín.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, § 8 ods. 2 sa za slovo „vlastníka“ vkladajú slová „kontrolovaného detského ihriska“.

Navrhovanou zmenou sa špecifikuje pojem „vlastník“   
za účelom dosiahnutia zrozumiteľnosti a jednoznačnosti legislatívneho textu.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, § 9 ods. 1 sa slová „12 mesiacov“ nahrádzajú slovami „24 mesiacov“.

Navrhuje sa predĺženie lehoty na výkon periodickej ročnej kontroly detských ihrísk za účelom zníženia regulačného zaťaženia bez ohrozenia cieľov návrhu zákona.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, § 9 ods. 2 písm. b) sa za slovo „vlastník“ vkladajú slová „kontrolovaného detského ihriska“ a slová „vlastníkom alebo“ sa nahrádza slovami „vlastníkom kontrolovaného detského ihriska alebo s“.

Navrhovanou zmenou sa špecifikuje pojem „vlastník“ za účelom dosiahnutia zrozumiteľnosti a jednoznačnosti legislatívneho textu.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, § 10 ods. 6 písm. c) sa vypúšťajú slová „stratou alebo“.

Pozmeňujúci legislatívno-technický návrh, ktorý pojmovo zosúlaďuje znenie ustanovenia v nadväznosti na § 231 písm. a) zákona č. 161/2015 Z. z. Civilný mimosporový poriadok.

**Ústavnoprávny Výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, § 11 ods. 5 sa vypúšťajú slová „postupom podľa osobitného predpisu vydaného podľa odseku 11“ a na konci sa pripája táto veta: „Orgán certifikujúci osoby postupuje pri výkone odbornej skúšky podľa osobitného predpisu vydaného podľa odseku 11.“.

Spresnenie ustanovenia za účelom dosiahnutia zrozumiteľnosti a jednoznačnosti.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, § 12 ods. 2 písm. d) sa slová „identifikačné údaje“ nahrádzajú slovom „označenie“.

Legislatívno-technický návrh, ktorý zosúlaďuje uvedené ustanovenie s čl. I, § 5 návrhu zákona.

**Ústavnoprávny Výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, § 12 ods. 6 sa za slovo „vlastníkovi“ vkladajú slová „kontrolovaného detského ihriska“.

Navrhovanou zmenou sa špecifikuje pojem „vlastník“ za účelom dosiahnutia zrozumiteľnosti a jednoznačnosti legislatívneho textu.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, § 16 ods. 1 písm. a) prvom bode a písm. b) prvom bode sa za slovo „vlastníkovi“ vkladajú slová „detského ihriska“.

Navrhovanou zmenou sa špecifikuje pojem „vlastník“ za účelom dosiahnutia zrozumiteľnosti a jednoznačnosti legislatívneho textu.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, § 16 ods. 1 písm. b) druhom bode sa vypúšťajú slová „§ 7 ods. 2,“.

Navrhuje sa vypustenie ustanovenia zo sankčných ustanovení z dôvodu nejednoznačne ustanovenej povinnosti bez označenia nositeľa povinnosti v čl. I § 7 ods. 2 návrhu zákona.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, § 16 ods. 3 sa za slovo „ktorej“ vkladá slovo „mu“.

Pozmeňujúci návrh gramatickej povahy.

**Ústavnoprávny Výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, § 16 ods. 5 sa za slovo „vlastník“ vkladajú slová „kontrolovaného detského ihriska“.

Navrhovanou zmenou sa špecifikuje pojem „vlastník“ za účelom dosiahnutia zrozumiteľnosti a jednoznačnosti legislatívneho textu.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I, § 17 ods. 1 sa slová „30. júna 2021“ nahrádzajú slovami „31. decembra 2021“.

Predlžuje sa obdobie na zosúladenie starších detských ihrísk s návrhom zákona z dôvodu potreby zabezpečenia dostatočne dlhej lehoty na technické úpravy, ktoré si v prípade niektorých detských ihrísk môže nová právna úprava vyžiadať, a na následné kontroly detských ihrísk oprávnenými osobami. Predĺženie prechodného obdobia je odôvodnené tiež potrebou prvotného vyškolenia certifikovaných osôb, ktoré budú oprávnené vykonávať obhliadky pri ročných kontrolách detských ihrísk – čas, za ktorý bude certifikovaný dostatočný počet odborne spôsobilých osôb môže mať vplyv na včasnosť splnenia povinnosti vlastníkov detských ihrísk vykonať alebo zabezpečiť vykonanie prvej ročnej kontroly detského ihriska.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. III sa slová „písmenom l)“ nahrádzajú slovami „písmenom m)“ a súčasne sa vykoná preznačenie písmena „l“ na „m“. Poznámka pod čiarou k odkazu 9f sa nahrádza poznámkou pod čiarou k odkazu 9g) a súčasne sa vykoná preznačenie odkazu 9f na 9g.

Legislatívno – technická úprava v nadväznosti na zákon o zálohovaní jednorazových obalov na nápoje a o zmene a doplnení niektorých zákonov (tlač 1521), ktorý v čl. II novelizuje zákon č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov, schválený Národnou radou Slovenskej republiky dňa 11. 9. 2019.

**Ústavnoprávny Výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

Gestorský výbor odporúča hlasovať o bodoch **1 až 17** spoločne s odporúčaním **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona o základných požiadavkách na bezpečnosť detského ihriska a o zmene a doplnení niektorých zákonov **(tlač 1599)**

**s c h v á l i ť** vznení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.

Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 407 z 15. októbra 2019.

Týmto uznesením výbor zároveň poveril spoločného spravodajcu Petra Pamulu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 15. októbra 2019

Jana **K i š š o v á**, v.r.

predsedníčka Výboru NR SR

pre hospodárske záležitosti